Alexander Šmit kandiduje lětsa prěni raz za Worklečansku gmejnsku radu, zastupujo Serbske wolerske zjednoćenstwo. Za 34lětneho je samozrozumliwe so čestnohamtsce angažować, štož njebě jemu dotal mało chwile dla móžno. Hakle njedawno je wón studij na Rózborskej Policajskej wysokej šuli wuspěšnje zakónčił. „Wosebje towarstwa mi na wutrobje leža“, wón powěda, „hač sportowe abo kulturne. Wšitke skrućeja wjesnu zhromadnosć a maja tuž wotpowědnje a po móžnosći w jenakej měrje podpěrane być.“ We Worklečanskej gmejnje je so w zašłosći tójšto hibało a změniło, we wobrazu wjesnych dźělow runje tak kaž we wobydlerstwje. Dokelž je so tójšto młodych swójbow zasydliło, nasta dobra měšeńca w ludnosći. Mjez sobu so jara derje wudospołnjeja. Mjeztym hromadźe nyšpory swjeća abo organizuja zhromadne wulěty. A wjesnjenjo dźě maja swoje předstawy, kak móhli w přezjednosći dobru zhromadnosć hajić. Tež to měł gmejnski parlament wobkedźbować.
szl_Latn